정조 8년
甲辰十二月初三日辰時。上詣慕華館。迎勅擧動入侍時。行都承旨宋載經。行左承旨李在學。右承旨趙興鎭。左副承旨李祖承。右副承旨洪仁浩。同副承旨李兢淵。假注書洪義浩朴蓍壽。事變假注書李德鉉。記事官曺允大李崑秀。以次侍立。上具翼善冠衮龍袍。乘輿出仁和門。至仁政門外。左通禮跪啓。請降輿乘轎。上降輿乘轎。又啓請進發。上曰。侍衛軍兵毛具。仍命書傳敎曰。郊外元戎。不可不備。前訓鍊大將具善復敍用。卽爲牌招。傳授命召。仍令參班。由敦化門出詣慕華館。降轎陞輿。至幄次降輿。上曰。禁雜人一節。已有下敎。而何如是紛挐耶。仍命宣傳官。內閣政院下隷數三人外。勿爲許入於作門內。可也。上曰。儺禮棚戲之設。只爲迎勅之用。則今此動駕時。先呈雜戲者。事極駭然。其委折。査問于儺禮堂上處以奏。宣傳官李身敬回奏曰。査問于儺禮堂上處則以爲。不善擧行。萬萬惶懍云矣。上曰。請來官起送。以爲請來勅使之地。可也。仍命館伴與延接都監堂上入侍。賤臣承命出。與徐有隣鄭一祥偕入進伏。上曰。遠接使入侍。賤臣承命出。與趙時俊偕入進伏。上曰。遠道跋履。何以往來乎。時俊曰。王靈所曁。無事往返矣。上曰。沿路接待之節。營邑擧行之事。果無執頉生梗之端耶。勅使人品。亦皆順便。而倘無不足之意否。時俊曰。支勅等節。前後飭敎。不啻申嚴。臣與三道道帥臣。着念奉行。幸免生事。而上副勅人品。大體平順。且以接待之優厚。問安之絡續。尤爲感謝云矣。上入幕次。王世子遣宮官問安。奎章閣政院玉堂藥房口傳問安。答曰。知道。少頃。詔勅將至。左通禮詣幄次前。跪啓請出次。上出次。勅使至迎恩門。入幕次。進茶啖。上命御前通事趙鼎鎭。預差李時秀以遠望祗迎之意。傳于通官。仍行祗迎禮。左贊禮鄭昌順。右贊禮李致中。前導就祗迎位。左贊禮跪請鞠躬平身。上鞠躬平身。宗親文武百官同。又命御前通事。以先詣之意。言于通官訖。上乘輿至降輿所。降輿乘轎。仍還宮。至仁政門外。降轎乘輿。入小次。諸臣又口傳問安。答曰。知道。少頃。勅書誥命及賜物龍亭綵輿。以次入仁政門。勅使率通官四人隨入。左通禮跪啓請上出次。左右贊禮前導就祗迎位。詔勅及龍亭綵輿。由正路入。左贊禮跪啓請鞠躬。上東向鞠躬。過卽平身後。還入少次。引禮引勅使就位。奉詔勅及誥命。入置於案訖。上又出次。左右贊禮。前導就拜位。贊禮唱四拜興平身。左贊禮俯伏啓請。上鞠躬四拜興平身。司香二人。進香案前跪。三上香俯伏興退出。左贊禮跪啓請上俯伏興平身。左右贊禮。前導由西階至殿戶外。吏禮房承旨。前導入殿內受勅位。北向立。勅使稱有詔。承旨俯伏啓請上跪。勅使捧詔勅西向立傳。上受詔勅覽訖。授近侍還置於案。勅使又捧誥命立傳。上又覽訖。授宮官。亦置於案。承旨跪啓請。上三跪九叩頭興平身。承旨前導出殿戶外。左右贊禮。前導至殿階上東向立。捧詔官宣詔官展詔官。由東階陞就位。捧詔官入。捧詔勅由正門出。置宣讀案。引禮引兩勅使。出至殿階上西向立。宣詔官李崑秀。跪受宣讀勅書訖。捧詔官還入置案。宗親文武百官。三跪九叩頭興平身。引禮引勅使還入。左右贊禮。前導上降復位。跪啓請上三跪九叩頭興平身。山呼訖。又跪啓禮畢。仍前導由西階陞就幄次。勅使亦入小次。接見時至。引禮引勅使。入就殿內拜席頭西向立。承旨導上由西正門。入就殿內拜席頭東向立。上命御前通使傳語曰。請行再拜禮。勅使曰。不敢當。上曰。禮也。不敢從命。勅使又辭。上曰。賓主初見禮不可闕。況僉大人。奉皇命來臨。敢不如儀。勅使又辭曰。願行揖禮。上曰。大人有命。不敢不從。當行揖禮。而拜無交拜之禮。揖亦不可交揖。主人先揖。大人答揖。而一時竝揖於兩大人。亦涉欠敬。當各揖矣。勅使曰。先揖則不敢當矣。上曰。欽差體重。主人當先揖。勅使曰。屢敎至此。何敢違越。仍行揖禮畢。上曰。時原任大臣。入參。可也。尙喆等。以次進伏。上曰。皇上氣候。若何。勅使曰。平安矣。請就椅。上陞座。勅使就椅訖。上曰。諸王貝勒安否。何如。勅使曰。皆平安矣。上曰。僉大人冒寒驅馳。勞苦必多。氣力。何如。勅使曰。在路無事。接待且盛。還用不安。上曰。皇上大德。受天之祐。寶籌將躋八旬。光御又滿五紀。實是史牒罕有之慶。萬邦臣庶。孰不感戴。而至於小邦。視同內服。偏被厚渥。區區忭賀之忱。實倍於他矣。勅使曰。普天之下。固皆欣慶。而今承國王同慶之敎。俺等不勝感謝矣。上曰。小邦之所被皇恩。與天無極。每有控告。輒蒙準施。而今玆儲嗣冊封之請。不循常例。特旨允許。恩敎鄭重。榮寵曠絶。又此格外賞典。亦及於儲嗣。海外偏邦。何以得此。況遠勞使命。卽頒誥命。一國上下。歡欣感祝。惟有北望攢手而已。勅使曰。此是皇上特恩。不必致謝於俺等。俺等當以此意。歸奏於皇上矣。上曰。感激之極。自不得不致謝於欽差大人矣。勅使曰。俺等不過奉皇命而來。卽臣職耳。何敢受此謝語也。上曰。歲首千叟之筵。實是莫大之盛擧。而特推異渥。先期降諭。至使小邦賤价。亦參法宴之末。事曠千古。恩出常格。尤不勝區區感激之忱。勅使曰。此亦皇上一視無間之別恩也。感謝之意。安得不然。上曰。世子之郊迎受誥。在禮卽然。而僉大人曲加體諒。以其迎候拜跪之節。非沖年所可行。特許停免。此莫非僉大人仰體皇上德意。隨事軫念之致。尤萬萬感幸矣。勅使曰。王世子方在沖齡。必難於拜起之節。故俺等體皇上意。旣請停免。此何足爲謝。上曰。僉大人之光臨海外。專爲小邦冊禮之事。凡於接待之道。尤當竭力。而小邦事力不逮。沿路凡百。必不成樣。極爲愧歎矣。勅使曰。接待之節。極盡款曲。沿路凡事。亦有遠接使監司之善待。今又設綵結棚。尤爲感荷矣。上曰。僉大人仰體皇上字小之德。俯念小邦凋弊之狀。宴享軍威等應行之事。竝許蠲免。至於茶啖薄禮。亦令除減。厚意雖切感謝。供待太涉疎略。在主人之道。心甚不安矣。勅使曰。軍威等節。自古除之。宴享接待。何以加此。至於轎帳之造給。近臣之連問。尤極感佩矣。上曰。天氣政寒。日勢已暮。數器茶果。略已備待矣。請行茶禮。勅使曰。謹聞命矣。仍行茶禮。工人及歌者舞童。陞階樂作。司饔提調捧茶鍾。進于上前。提擧二人。捧茶鍾進于勅使前。上執鍾擧示。勅使亦擧示。上曰。此是蔘茶。日寒如此。盡飮。何如。勅使曰。尤爲感謝矣。上曰。通官以下。賜茶。何如。勅使曰。渠輩亦已醉飽。何必更賜也。上曰。旣有皇旨。不得如禮備宴。而主人之心。終覺悵然。膳羞雖甚不腆。必欲親設一席。卽此殿宇。許開小宴。以伸區區之情悃望也。勅使曰。此已過矣。何用更設。日晏且寒。速歸館所則幸矣。上又請之。勅使曰。謹當遵命矣。仍命召通官四人。賜茶於楹外。上曰。爾等無事出來耶。通官等對曰。好來矣。仍命行宴禮。司饔院先設大卓於殿內北壁。又設阿架床。酒亭提調二員。分立於酒亭東西。提擧四員。各對擧饌案。進于勅使前。提調四人。跪進饌案於上前。又各進花盤。揮巾鹽水訖。進空卓進小膳。第一爵樂作。步虛子樂。藍衣初舞進空盤。割肉各進。上執盞。勅使亦執盞。仍相揖擧示。進饅頭。擧箸訖。第二爵樂作。鄕唐交奏樂。繡衣牙拍舞進湯初味。擧箸訖。上曰。僉大人今日之行。在小邦榮感極矣。物雖菲薄。意則懇摯。唯願僉大人。勿以不腆而却之。盡其醉飽。以慰此心。勅使擧盃以示曰。飮盡若此矣。進第三爵。樂作。步虛子樂。紅衣響鈸舞進二味。上曰。通官以下。饋酒。何如。勅使曰。何煩更饋。此已足矣。上曰。然則送饋館所。使之安意食之。好矣。上曰。一酬一酢。賓主之禮。而顧此酒戶不寬。未能多酌。僉大人幸賜恕諒。更進數爵。以畢今日之歡望也。勅使曰。俺等亦乏酒量。而當隨量盡飮矣。進第四爵。樂作。鄕唐交奏樂。黑衣紅衣鼓舞進三味。進第五爵。樂作。鄕唐交奏樂。綠衣廣袖舞進四味。進第六爵。樂作。鄕唐交奏樂。紅衣廣袖舞進五味。進第七爵。樂作。鄕唐交奏樂。藍衣廣袖舞退小膳進大膳。行完盃禮訖。上曰。請撤床。勅使曰。爵數已多。旣醉而飽。又恐玉體。自朝勞動。故固欲先請而不敢矣。今承所敎。罷歸休息望也。仍樂作。退饌案及揮巾撤阿架訖。上曰。僉大人跋涉之餘。不得移時挽留。明日館所。可得更奉。願僉大人。過夜平安。勅使曰。醉飽以歸。感謝已多。明日俯臨。可期穩拜矣。仍行揖禮。勅使起座。上亦起座曰。將送至門外矣。勅使曰。不敢當。上曰。盛意雖如此。儀節不可草率矣。勅使曰。終日勞動之餘。不必遠臨。惟願卽爲還內。上曰。主人之禮。不可廢也。遂至階上。行揖禮。至仁政門外乘輿。勅使亦乘轎子以出。上命賤臣問安。賤臣承命出。問安於敦化門內。回奏曰。又遣近侍。感激不已云矣。又命右副承旨洪仁浩。馳詣館所問安。仍由貳極門還內。諸臣又口傳問安。答曰。知道。上御重熙堂。仍命承旨入侍。諸臣以次進伏。上曰。奎章閣進箋。速爲擧行。仁政殿陳賀。以權停斯速擧行。而贊儀亦以加出擧行。可也。仍設虛位。行世子宮陳賀如禮訖。上命奎章閣一提學金鍾秀留待。賤臣承命出傳。上命勅書黃亭入之。仍命退。諸臣以次退出。